कक्राझार जिल्लानि हल्टुगाव हाग्रा खोन्दोनि सिंआव थानाय उल्थापानि हाग्रा मावखुलिखौ समबारनि फुङाव सोमो नांथावै हाग्रा माफियाफोरा गाग्लोबनानै गोबां बिबांनि दोहोन सम्फथि, गारि,न’-बांफोरखौ बुख्रुब-बुसि  खालामनानै सेव हांगार खालामो। जाथायसालिनिफ्राय हाग्रा बिफाननि मावफारियाफोरा खुनुरोखोम खारग’नो हायो। जाथायनि सोमोन्दै मिथिनो मोन्नाय बादिब्ला  उल्थापानि रेन्जनि हाग्रा मावफारियाफोरा थांनाय मोनायाव 2 नं उल्थापानि गामिनिफ्राय सा 2 सुबुं दंफां सिखावफोरजों लोगोसे दंफां हाखावग्रा मेसिनखौ हमनो हायो होन्ना फोरमायथियो। नाथाय हरखाबै 2 नं उल्थापानि गामिनि थागिबि हाग्रा माफियाफोरा हिनजाव- हौवा लोब-लोब आखायाव हाथियार, सिखा, गन, अन्थाय लानानै उल्थापानि हाग्रा मावखुलिखौ बुफाइ-बुसि खालाम फैयो आरो AS16A -9823 नम्बरनि गंसे बलेर’, AS 26-A 4928 नम्बरनि गंसे अवेगनआर, AS 26B- 3928 नम्बरनि गंसे मारुति गारि , AS01Y- 2547 नम्बरनि गंसे मथर साइकेल , As16/G- 3929 नम्बरनि गंसे स्कुटि आरो नोगोद 9 रोजा रां,  गं 2 मबाइल, सियार टेबल, टिभि , जेनेरेथर   सलार  बायदिखौ थेर- बेथेर खालामो।